АҞӘА, цәыббра 5 – Sputnik. Адунеи аерманцәа зегьы ркаталикос Гарегин II, Кавказ аԥсылманцәа Русбарҭа ахантәаҩы Аллахшукиур Паша-заде еиԥылараны иҟоуп Москва, цәыббра 8 рзы. Аиԥылара далахәуп Москвеи Урыстәыла зегьи рпатриарх Кирилл.
Апатриарх ипресс-маӡаныҟәгаҩ Александр Волков иажәақәа рыла аиԥылара Урыстәылеи Аахыҵ Кавкази рдоуҳатә ԥхьагылаҩцәа рҭынчеиҿкааратә усура иацнаҵоит.
"Адунеи аерманцәа зегьы ркаталикос Гарегин II, Кавказ аԥсылманцәа Русбарҭа ахантәаҩы Аллахшукиур Паша-заде еиԥылараны иҟоуп Москва, цәыббра 8 рзы. Аиԥылара далахәуп Москвеи Урыстәыла зегьи рпатриарх Кирилл. Адоуҳа амаҵзуҩцәа рҽазышәарақәа арегион зегьы иахьаҵанакуа аҭыԥчреи аҭышәынтәалареи рышьақәыргылара иацхраауеит", — иҳәеит Волков.
Уажәтәи аиԥылара хыԥхьаӡарала ифбатәиуп. Асеиԥш иҟаз аҵыхәтәантәи аиԥылара мҩаԥысит 2011 шықәса, абҵарамзазы.
Шеих-уль-ислам Аллахшукиур Пашазаде усҟан, асовет аамҭақәа рышьҭахь раԥхьаӡа акәны Ереван ақалақь даҭааит ИАР атәылақәа Рдинбжьаратә хеилак аилатәара иҽалаирхәырц.
Аиԥылара аихшьаалақәа рыла аимак ҭынчмҩала аҭыԥ иқәҵатәуп ҳәа аӡбра шьҭыхын.